ກຳປັ່ນຂ້າມຟາກອິນໂດເນເຊຍຫລົ້ມ: ຢ່າງນ້ອຍ 9 ຄົນເສຍຊີວິດ, ປະມານ 230 ລອດມາໄດ້
ຂ່າວສຳຄັນອື່ນໆ: ອິຣ່ານຕັດສິນໂທດຈຳຄຸກ ອະດີດຮອງ ປະທານາທິບໍດີ 6 ປີ; ການວາງລະເບີດ ທີ່ອິນເດຍ ສັງຫານ 6 ຄົນ: ກຸ່ມປົກປ້ອງສິດທິມະນຸດ ຮຽກຮ້ອງ ໃຫ້
ເຈົ້າໜ້າທີ່ຝ່າຍຂົນສົ່ງຂອງອິນໂດເນເຊຍກ່າວວ່າມີຢ່າງນ້ອຍ 9 ຄົນເສຍຊີວິດ ແລະ 230 ກ່ວາຄົນຖືກຊ່ວຍຊີວິດໄວ້ໄດ້ ໃນວັນອາທິດມື້ນີ້ຫລັງຈາກທີ່ເກີດເຫດການເຮືອຂ້າມຟາກລຳນື່ງ ຫລົ້ມຈົມນ້ຳ ໃນທະເລທີ່ປ່ັນປ່ວນໄກ້ໆກັບເກາະ Sumatra ອົງການຂ່າວຝະລັ່ງ ລາຍງານຂ່າວອ້າງ ຄຳເວົ້າຂອງເຈົ້າໜ້າທີ່ທ້ອງຖິ່ນຄົນນື່ງທີ່ກ່າວວ່າມີຢ່າງນ້ອຍ 21 ຄົນຈົມນ້ຳຕາຍ ບາງລາຍງານຂ່າວເວົ້າວ່າ ກຳປັ່ນລຳນັ້ນອາດໄດ້ບັນທຸກຜູ້ໂດຍສານເກີດອັດຕາ273 ຄົນ ເອກອະທິບໍດີກົມຂົນສົ່ງທາງເຮືອ ເວົ້າວ່າມີຊື່ 213 ຄົນຢູ່ໃນລາຍຊື່ຜູ້ໂດຍສານ ທ່ານກ່າວວ່າ ຄວາມແຕກໂຕນກັນຢ່າງໃຫຍ່ໃນຈຳນວນໂຕຈິງ ກັບຈຳນວນໃນລາຍຊື່ ແມ່ນເປັນກໍລະນີການລະເມີດກົດລະບຽບຢ່າງເປີດແປນທີ່ກະທຳກັນຢູ່ເລື້ອຍໆ ເຈົ້າໜ້າທີ່ເວົ້າວ່າ ເຮືອຂ້າມຟາກ Dumai Express 10 ກຳລັງແລ່ນຈາກເກາະBatam ໄປຍັງແຂວງ Riau ໃນເຊົ້າວັນອາທິດມື້ນີ້ ເວລາເກີດອຸບັດຕິເຫດຫລົ້ມລົງ ໃນອີກກໍລະນີນື່ງ ກຳປັ່ນຂ້າມຟາກ DumaiExpress 15 ທີ່ບັນທຸກຜູ້ໂດຍສານ 278 ຄົນ ໄດ້ຖືກຄື້ນ ຟອງຂະໜາດໃຫຍ່ ຊັດໄປເກີຍຕື້ນໃນວັນອາທິດມື້ນີ້ຄືກັນ ຂະນະທີ່ກຳລັງແລ່ນຈາກເກາະ Batam ໄປຍັງເກາະ Moro ເຈົ້າໜ້າທີ່ເວົ້າວ່າຜູ້ໂດຍສານແລະລູກເຮືອທັງໝົດ ປອດໄພ ຊາວອິນໂດເນເຊຍ ແມ່ນກາງຕໍ່ນຳເຮືອຂ້າມຟາກຢ່າງຫລວງຫລາຍສຳລັບເດີນທາງໄປມາ ລະວ່າງເກາະດອນຕ່າງໆ ທີ່ມີຢູ່ຫລາຍພັນເກາະນັ້ນ ແລະອຸບັດຕິເຫດເຮືອຫລົ້ມແມ່ນເກີດຂື້ນເປັນປະຈຳ ຍ້ອນອາກາດບໍ່ດີແດ່ ໂຄງລ່າງພື້ນ ຖານບໍ່ດີ ແລະມັກບັນທຸກຄົນເກີນອັດຕາ ທາງການສານອິຣ່ານໄດ້ຕັດສິນໂທດຈຳຄຸກເປັນເວລາຫົກປີຕໍ່ອະດີດຮອງປະທານາ ທິບໍດີ Mohammad Ali Abtahi ທີ່ໄດ້ປະທ້ວງຜົນການ ເລືອກຕັ້ງປະທານາທິບໍດີ ທີ່ເປັນຫົວຂໍ້ຄັດແຍ້ງກັນນັ້ນ ພວກທີ່ ໄກ້ຊິດກັບທ່ານ Abtani ຫົວປະຕິຮູບກ່າວໃນວັນອາທິດມື້ນີ້ວ່າ ທ່ານໄດ້ຖືກແຈ້ງໃຫ້ຊາບ ກ່ຽວກັບການຕັດສິນໂທດທ່ານ ເມື່ອ ວັນເສົາວານນີ້ ທາງການສານຂອງອິຣ່ານ ພົບວ່າທ່ານມີ ຄວາມ ຜິດໃນຖານທີ່ເປັນຕົວການ ຍຸຍົງໃຫ້ປະຊາຊົນກໍ່ການຈະລາຈົນຕໍ່ຕ້ານລັດຖະບານ ທ່ານ Abtahi ໄດ້ຖືກຈຳຄຸກເປັນເວລາ ສາມສີ່ວັນ ຫລັງຈາກການປ່ອນບັດເລືອກຕັ້ງເມື່ອວັນທີ່12 ເດືອນມິຖຸນາຜ່ານມາ ຕໍ່ມາ ມີລາຍງານວ່າ ທ່ານໄດ້ສະແດງ ຄວາມເສຍໃຈ ທີ່ທ່ານໄດ້ເຂົ້າປະກອບສ່ວນໃນການປະທ້ວງນັ້ນແຕ່ສະມາຊິກ ໃນຄອບຄົວຂອງທ່ານເວົ້າວ່າຄຳກ່າວຂອງທ່ານນັ້ນ ມາຈາກການບັງຄັບຫລາຍກວ່າ ການເລືອກຕັ້ງເອົາທ່ານ Ahmadinejad ເປັນປະທານາທິບໍດີສະໄໝທີ່ສອງໃນ ເດືອນ ມິຖຸນານັ້ນໄດ້ກໍ່ໃຫ້ເກີດມີການປະທ້ວງຢ່າງໃຫຍ່ຫລວງ ໂດຍພວກປະຊາຊົນອິຣ່ານທີ່ຮູ້ສຶກວ່າມີການໂກງການເລືອກຕັ້ງ ລາຍງານຂ່າວເວົ້າວ່າ ປະຊາຊົນຫລາຍ ຄົນຖືກຂ້າຕາຍ ໃນການກວດລ້າງຂອງລັດຖະບານແລະພວກນັກເຄຶ່ອນໄຫວທາງການເມືອງ ພວກນັກຂ່າວ ແລະຄົນອື່ນໆອີກ ຫລາຍກວ່າ1000 ຄົນ ຖືກກັກຂັງ ຕຳຫລວດທີ່ປະເທດອິນເດຍກ່າວວ່າ ມີການວາງລະເບີດໂຈມຕີສອງບັ້ນໃນວັນອາທິດມື້ນີ້ສົ່ງຜົນໃຫ້ 6 ຄົນເສຍຊີວິດ ແລະຢ່າງນ້ອຍ 50 ກ່ວາຄົນ ໄດ້ຮັບບາດເຈັບ ໃນແຄວ້ນASSAM ທາງພາກຕາເວັນອອກສ່ຽງເໜືອຂອງອິນເດຍ ຕຳຫລວດເວົ້າວ່າ ລະເບີດທີ່ເຊື່ອງໄວ້ໃນລົດຖີບສອງຄັນໄດ້ແຕກຂື້ນ ຫ່າງກັນບໍ່ເທົ່າໃດນາທີ ຢູ່ທາງນອກສະຖານີຕຳຫລວດແຫ່ງນື່ງ ກັບສູນການຄ້າແຫ່ງນື່ງໃນເມືອງ NALBARI ກຳລັງຮັກສາຄວາມປອດໄພໄດ້ຈັດໃຫ້ແຄວ້ນ ASSAM ຢູ່ໃນທ່າມີສະຕິລະວັງໂຕສູງ ຕຳ ຫລວດສົງໃສວ່າກຸ່ມແບ່ງແຍກດິນແດນ ແນວໂຮມສາມັກຄີປົດປ່ອຍອາສົມ ຫລືULFA ເປັນຜູ້ຢູ່ເບື້ອງຫລັງການໂຈມຕີຄັ້ງນີ້ ແຕ່ພວກຜູ້ນຳກຸ່ມກະບົດດັ່ງກ່າວປະຕິເສດວ່າກຸ່ມຂອງພວກຕົນບໍ່ມີສ່ວນກ່ຽວຂ້ອງໃດໆ ອາທິດແລ້ວນີ້ ຕຳຫລວດອິນເດຍກໍໄດ້ຖີ້ມໂທດໃສ່ພວກກົວຮຸນແຮງຂອງກຸ່ມULFA ວ່າເປັນຜູ້ວາງ ລະເບີດຮ້າຍແຮງ ທີ່ເຮັດໃຫ້ລົດໄຟບັນທຸກຂະບວນນື່ງ ຕົກລາງສົ່ງຜົນໃຫ້ຕູ້ລົດໄຟບັນທຸກນ້ຳມັນ 12 ຕູ້ລຸກໄໝ້ເປັນໄຟ ແຕ່ພວກຄົນຍາມແລະຄົນຂັບລົດໄຟເອົາໂຕຫລົບໜີອອກມາໄດ້ຢ່າງປອດໄພ ເຈົ້າໜ້າທີ່ຮັກສາຄວາມປອດໄພອັຟການິສຖານຜູ້ນຶ່ງກ່າວວ່າ ລະເບີດແຄມທາງລູກນື່ງ ໄດ້ເຮັດໃຫ້ທະຫານຍາມຊາຍແດນ ໃນແຂວງກັນດາຮາ ທາງພາກໃຕ້ ຂອງປະເທດເສຍຊີວິດ 5 ຄົນ ນາຍພົນ Abdul Raziq ຜູ້ບັນ ຊາການກຳລັງຮັກສາ ຄວາມປອດໄພຊາຍແດນກ່າວວ່າໜ່ວຍ ອອກລາດຕະເວນໃນຕອນຂ້ອນແຈ້ງຂອງວັນອາທິດມື້ນີ້ ໄດ້ໄປຢຽບເອົາລະເບີດ ໃນຂະນະທີ່ຂັບລົດໄປຕາມຖະນົນໃຫຍ່ສາຍນື່ງ ໃນ ເຂດເມືອງ Spin Baldak ຢູ່ເຂດຊາຍແດນຕິດກັບ ປາກີສຖານນັ້ນ ອົງການຂ່າວຂອງຝະລັ່ງກ່າວວ່າ ກຸ່ມຕາລິບານໄດ້ອ້າງເອົາຄວາມຮັບ ຜິດຊອບໃນການໂຈມຕີຄັ້ງນີ້ ພວກເຈົ້າໜ້າທີ່ອັຟການິສຖານ ກ່າວວ່າ ໃນເຫດການກໍ່ຄວາມວຸ້ນວາຍເມື່ອວັນເສົາວານນີ້ ລູກສອນໄຟລູກນຶ່ງຕົກຢູ່ໄກ້ໂຮງແຮມທັນສະໄໝແຫ່ງນຶ່ງ ໃນກາງເມືອງຫລວງກາບູລ ຍັງຜົນໃຫ້ມີປະຊາຊົນບາດເຈັບ 4 ຄົນ ທ່ານ Zamary Bashary ໂຄສົກ ກະຊວງພາຍໃນ ບອກວີໂອເອວ່າ ລູກສອນໄຟລູກນັ້ນໄດ້ລະເບີດຂື້ນ ຢູ່ຖະນົນລະຫວ່າງ ໂຮງໝໍກັບໂຮງແຮມ Serena ຢ່າງນ້ອຍ ມີທະຫານອັຟການິສຖານນຶ່ງຄົນ ຢູ່ໃນຈຳນວນຜູ້ບາດເຈັບ ສີ່ ຄົນນັ້ນ ໂຮງແຮມດັ່ງກ່າວ ເປັນບ່ອນທີ່ພວກຊາວຕ່າງປະເທດນິຍົມກັນໄປພັກແລະ ຕັ້ງຢູ່ໄກ້ໆກັບ ທຳນຽບປະທານາທິບໍດີ ກະຊວງຕ່າງໆຂອງລັດຖະບານ ແລະສະຖານທູດຕ່າງໆ ພວກສະມາຊິກສະພາແຫ່ງຊາດອິຣັກ ປະຊຸມກັນອີກໃນມື້ນີ້ ເພື່ອພະຍາຍາມຫາທາງ ແກ້ໄຂສະພາບການບໍ່ໄປບໍ່ມາກ່ຽວກັບຮ່າງກົດໝາຍເລືອກຕັ້ງ ທີ່ສະພາຕ້ອງຮັບຜ່ານເອົາ ກ່ອນຈະຈັດ ການເລືອກຕັ້ງທົ່ວໄປຂື້ນໄດ້ໃນເດືອນມັງກອນ ປີໜ້າ ພວກຜູ້ແທນສືບຕໍ່ການເຈລະຈາຕໍ່ລອງກັນ ທີ່ໄດ້ເລິ່ມຂື້ນໃນວັນເສົາວານນີ້ຫລັງຈາກທີ່ຮອງປະທານາທິບໍດີຈາກເຜົ່າ Sunni ທ່ານ Tareq al-Hashemiໄດ້ໃຊ້ສິດຍັບຍັ້ງຫລືວີໂຕ ຮ່າງກົດໝາຍນັ້ນ ແລະສົ່ງຄືນໄປໃຫ້ ສະພາໃນຕົ້ນອາທິດຜ່ານມາ ທ່ານ al-Hashemiຢາກໃຫ້ຮ່າງກົດໝາຍນີ້ ອະນຸມັດໃຫ້ຊາວອິຣັກທີ່ດຳລົງຊີວິດຢູ່ຕ່າງປະເທດ ຊື່ງຈຳນວນຫລາຍເປັນຊາວອາຫຣັບເຜົ່າຊຸນນີນັ້ນມີຜູ້ຕາງໜ້າເຂົາເຈົ້າ ຢູ່ໃນສະພາຫລາຍຂື້ນ ຫລັງຈາກທີ່ທ່ານ al-Hashemi ໄດ້ໃຊ້ວີໂຕຄະນະກຳມາທິການເລືອກຕັ້ງຂອງອິຣັກ ກໍໄດ້ໂຈະການກະກຽມຫ້າງຫາສຳລັບການເລືອກຕັ້ງນັ້ນໄວ້ ສະມາຊິກຄະນະກຳມາທິການເວົ້າວ່າ ສະພາບການບໍ່ໄປບໍ່ມາ ກ່ຽວກັບຮ່າງກົດ ໝາຍເລືອກຕັ້ງມີທາງວ່າຈະເຮັດໃຫ້ການປ່ອນບັດໃນເດືອນມັງກອນ ຊັກຊ້າອອກໄປ ສະພາແຫ່ງຊາດອິຣັກມີທາງເລືອກສອງທາງຄືແກ້ໄຂຮ່າງກົດໝາຍຕາມທີ່ທ່ານ al-Hashemi ຕ້ອງການ ຫລືສົ່ງກັບຄືນໄປໃຫ້ສະພາປະທານາທິບໍດີຊື່ງກໍອາດຈະຖືກວີໂຕ້ອີກ ຄືກັນ ກຸ່ມສິ້ງຊອມດ້ານສິດທິມະນຸດ HumanRights Watch ໄດ້ຮຽກຮ້ອງໃຫ້ລັດຖະບານໄທ ປ່ອຍພວກ ອົພຍົບຊາວລາວເຜົ່າມົ້ງ ຈຳນວນ 158 ຄົນທີ່ຖືກຄຸມຂັງ ມາໄດ້ ສາມປີແລ້ວຢູ່ໜອງຄາຍ ນັ້ນ ແລະອະນຸຍາດໃຫ້ພວກ ເຂົາເຈົ້າ ຕັ້ງຖິ່ນຖານ ຢູ່ໃນປະເທດໄທ ຫລືໄປຢູ່ປະເທດອື່ນ ກຸ່ມປົກປ້ອງສິດ ທິມະນຸດດັ່ງກ່າວ ທີ່ມີສຳນັກງານໃຫຍ່ຕັ້ງຢູ່ນະຄອນ ນີວຢ໊ອກ ກ່າວວ່າ ເຈົ້າໜ້າທີ່ໄທແມ່ນກຳລັງກັກຂັງພວກອົພຍົບຊາວລາວ ເຜົ່າມົ້ງດັ່ງກ່າວ ໄວ້ໃນສະພາບທີ່ຂີ້ຮ້າຍແລະທາລຸນຫລາຍ ຊຶ່ງຖືວ່າ ເປັນການກະທຳທີ່ຝ່າຝືນກົດໝາຍອົພຍົບສາກົນ ກຸ່ມດັ່ງກ່າວເວົ້າຕໍ່ໄປວ່າ ລັດຖະບານໄທໄດ້ໃຊ້ການນາບຂູ່ ແລະປະຕິເສດບໍ່ຍອມສະໜອງສິ່ງທີ່ຈຳເປັນຕ່າງໆ ໃຫ້ແກ່ພວກ ຊາວລາວເຜົ່າມົ້ງເຫລົ່ານັ້ນ ເພື່ອບີບບັງຄັບໃຫ້ເຂົາເຈົ້າກັບຄືນໄປລາວ ໃນຈົດໝາຍສະບັບນຶ່ງທີ່ສົ່ງເຖິງ ນາຍົກລັດຖະມົນຕຣີໄທ ທ່ານອະພິສິດ ເວຊຊາຊິວະໃນວັນສຸກຜ່ານມານັ້ນ ກຸ່ມ Human Rights Watch ໄດ້ຮຽກຮ້ອງໃຫ້ລັດຖະບານໄທ ຈົ່ງຍຸຕິໂດຍທັນທີໃນອັນທີ່ຕົນເອີ້ນວ່າ "ນະໂຍບາຍທີ່ຂາດສິນລະທຳ ແລະ ຜິດກົດໝາຍນັ້ນ " ກຸ່ມສິ້ງຊອມສິດທິມະນຸດກຸ່ມນີ້ ກ່າວວ່າ ຫລາຍໆປະເທດ ອັນມີໂຮມທັງສະຫະລັດ ແຄນາດາ ເນເທີແລນ ແລະອອສເຕຣເລຍ ແມ່ນໄດ້ຕົກລົງທີ່ຈະຮັບ ເອົາຊາວອົພຍົບເຫລົ່ານີ້ແລ້ວແລະບໍ່ມີ ເຫດຜົນໃດໆ ທີ່ທາງລັດຖະບານໄທ ຈະກັກຕົວພວກເຂົາເຈົ້າ ໄວ້ອີກ ຕໍ່ໄປ ທາງອົງການສະຫະປະຊາ ຊາດກໍໄດ້ຮຽກຮ້ອງໃນທຳນອງດຽວກັນນີ້ຕໍ່ລັດຖະບານໄທ ເມື່ອວັນອັງຄານ ຜ່ານມານັ້ນ ຊ່ຽວຊານຄະນະນື່ງຂອງສະຫະລັດ ກ່ຽວກັບກິດຈະການເກົາຫລີ ເລີ່ມຕົ້ນການຢ້ຽມຢາມເກົາຫລີເໜືອ ເປັນເວລາ 4 ວັນໃນວັນເສົາວານນີ້ ເພື່ອທຳການເຈລະຈາກ່ຽວກັບໂຄງການຜະຫລິດອາວຸດນິວເຄລຍຂອງເກົາຫລີເໜືອ ອົງການຂ່າວYONHAP ຂອງເກົາຫລີໃຕ້ ລາຍງານຂ່າວອ້າງແຫລ່ງຂ່າວທາງການທູດວ່າ ຄາດວ່າການຢ້ຽມຢາມເທື່ອນີ້ຈະເປັນການແຜ້ວທາງໃຫ້ແກ່ທູດພິເສດຂອງ ສະຫະລັດ ສຳລັບເກົາຫລີເໜືອ ທ່ານ StephenBosworth ຊື່ງມີກຳໜົດຈະເດີນທາງໄປ ນະຄອນຫລວງພຽງຢາງ ຂອງເກົາຫລີເໜືອ ໃນວັນທີ8 ທັນວາ ເດືອນໜ້ານີ້ ໂດຍມີເປົ້າໝາຍຈະຮື້ຟື້ນການເຈລະຈາຫົກຝ່າຍ ທີ່ແນໃສ່ເພື່ອໃຫ້ເກົາຫລີເໜືອປະລະໂຄງການອາວຸດນິວເຄລຍນັ້ນ ປະທານາທິບໍດີສະຫະລັດທ່ານ Barak Obama ໄດ້ປະກາດໃຫ້ຊາບກ່ຽວ ກັບແຜນການເດີນທາງໄປເກົາຫລີເໜືອຂອງທ່ານBosworth ໃນລະວ່າງກອງປະຊຸມສຸດຍອດຂອງທ່ານ ກັບທ່ານ Lee Myung-bak ປະທານາທິບໍດີເກົາຫລີໃຕ້ ທີ່ນະຄອນຫລວງໂຊລ ເມື່ອວັນພະຫັດອາທິດແລ້ວນີ້